Nna Yamina:Yeffeɣ wergaz-iw d gma, rwan tiyita d leḥbus ɣer yirumyen win id d-yeffɣen ad yekcem wayeḍ, akenni armi d asmi yewweḍ wergaz-iw laɛfu Rebbi, d Irumyen it-yenɣan, cfiɣ-d am ass-a ɣur-i imi iyi-id-ceyyɛen lkaɣeḍ , yewwi-t-id Dda Ɛacur , nniɣ-as d acu-t lkaɣeḍ-a a Dda Ɛacur , dɣa Dda Ɛacur yenneḥwaṣ uqadum-is , dɣa yenna-iyi-id : ‟ D acu ara am-iniɣ lkaɣeḍ-a ur yenfiɛ ur iḍur ˮ. Imir nniɣ-as belli iban kan d aḍuṛṛu I iḍur mačči d anfaɛ i yenfeɛ , lukan yenfiɛ ur t-id-ttawin ɣur-i , dɣa yenna-yi-d :‟ Tura yella Sɛid, yella Muḥend ur ẓriɣ ara anwa yuḍnen deg-sen , tenna-d Nna Yamina: nniɣ-as ini-d anwa yemmuten, mačči d aṭṭan ,lyuṭna-nni, ibarrez-d am yilef yekkes-iyi lkaɣeḍ-nni deg ufus-iw,yenna-d :‟ Saɛid yemmut, Saɛid yemmut ” (Saɛid-agi d argaz-iw) , imir kkreɣ fell-i leḥḥuɣ nekk d temɣart ad nruḥ ɣer wanda yella, ttedduɣ ttruɣ , armi newweḍ ɣer dinna nufa zzin-as lɣaci , wwin-t-id s axxam, ass-nni d ass amcum ɣur-i , ttḥebbireɣ amek ara kemmleɣ tudert-iw d wamek ara rebbiɣ arraw-iw (temmekta-d tettru).